b"\n_START_ARTICLE_\nQV66\n_START_SECTION_\nRakenne\n_START_PARAGRAPH_\nKallioon hakattu portaikko johtaa etukammioon, joka on koristeltu maalauksin, joiden aiheet ovat per\xc3\xa4isin Kuolleiden kirjan 17. luvusta. Astronomisin teemoin koristeltu katto edustaa taivasta. Se on maalattu tummansiniseksi ja koristeltu lukemattomilla kultaisilla viisisakaraisilla t\xc3\xa4hdill\xc3\xa4. Etukammion it\xc3\xa4sein\xc3\xa4\xc3\xa4n on koverrettu iso oviaukko, jota vartioivat vasemmalla Osirista ja oikealla Anubista esitt\xc3\xa4v\xc3\xa4t patsaat. Aukko johtaa k\xc3\xa4yt\xc3\xa4v\xc3\xa4\xc3\xa4n, joka on koristeltu maalauksin, jotka kuvaavat Nefertaria saapumassa h\xc3\xa4nt\xc3\xa4 tervehtivien jumalien luo. K\xc3\xa4yt\xc3\xa4v\xc3\xa4n per\xc3\xa4lt\xc3\xa4 avautuva sivukammio on koristeltu uhrimenoja kuvaavin maalauksin._NEWLINE_Etukammion pohjoissein\xc3\xa4lt\xc3\xa4 alas laskeutuva portaikko vie varsinaiseen hautakammioon, joka on valtava, noin 90 neli\xc3\xb6metrin laajuinen, suorakulmion muotoinen huone. Astronomisin teemoin koristeltua kattoa kannattelee nelj\xc3\xa4 kauttaaltaan koristeltua pylv\xc3\xa4st\xc3\xa4. Alun perin kuningattaren punagraniittinen sarkofagi lep\xc3\xa4si keskell\xc3\xa4 t\xc3\xa4t\xc3\xa4 huonetta. Muinaisegyptil\xc3\xa4isten uskonnollisten k\xc3\xa4sitysten mukaan vainajan uudelleensyntyminen tapahtui t\xc3\xa4ss\xc3\xa4 kultaiseksi halliksi kutsutussa tilassa. Huoneen vasemmalla sivustalla on kuvattu laajasti Kuolleiden kirjan 144. luvun kuvailemia tapahtumia kuten Osiriksen valtakunnan portteja, niiden vartijoita ja maagisia sanoja, jotka vainajan oli lausuttava p\xc3\xa4\xc3\xa4st\xc3\xa4kseen vartijoiden ohi. Toisaalla huoneessa on vastaavia kuvauksia 146. luvun kuvailemista tapahtumista._NEWLINE_Ramseksen vaimoaan kohtaan tuntema kiintymys on ilmaistu haudan seinill\xc3\xa4 monien eri tavoin, mm. ilmeisesti Ramseksen itsens\xc3\xa4 kirjoittamin rakkausrunoin. Ainakin siis joissain tapauksissa kuninkaallisten avioliitot eiv\xc3\xa4t tuolloin olleet j\xc3\xa4rjestettyj\xc3\xa4 vaan perustuivat puolisojen tunnesiteille. Nefertarin alkuper\xc3\xa4\xc3\xa4 ei tunneta, mutta h\xc3\xa4nen arvellaan olleen ylimyst\xc3\xb6n j\xc3\xa4sen, sill\xc3\xa4 h\xc3\xa4nen ollessaan kuningattarena h\xc3\xa4nen veljens\xc3\xa4 Amenmose toimi Theban kaupungin johtajana.\n_START_SECTION_\nMerkitys egyptologialle\n_START_PARAGRAPH_\nQV66:n maalaukset ovat parhaimmin s\xc3\xa4ilyneit\xc3\xa4 ja yksityiskohtaisimpia kuvauksia muinaisten egyptil\xc3\xa4isten kuolemanj\xc3\xa4lkeist\xc3\xa4 el\xc3\xa4m\xc3\xa4\xc3\xa4 koskevista k\xc3\xa4sityksist\xc3\xa4. Haudassa on kuvattuna Kuolleiden kirjan lukujen 17, 94, 144, 146 ja 148 kuvailemia seremonioita ja testej\xc3\xa4, joihin vainaja joutuu kuoltuaan. Hautakammion oveen on kuvattu uudelleensyntynyt Nefertari, joka nousee it\xc3\xa4isest\xc3\xa4 horisontista auringonkehr\xc3\xa4n\xc3\xa4 ja kuolemattomaksi kohonneena voitettuaan pimeyden voimat._NEWLINE_Kuvailtujen seremonioiden yksityiskohdat ovat tuoneet lis\xc3\xa4tietoa monien 19. dynastian aikana palvottujen jumalien rooleista ja teht\xc3\xa4vist\xc3\xa4. Haudassa ovat kuvattuina ainakin seuraavat jumalat: Isis, Osiris, Anubis, Hathor, Neith, Serket, Ma'at, Wadjet, Nekhbet, Amunet, Ra ja Nephthys. Haudanry\xc3\xb6st\xc3\xa4j\xc3\xa4t olivat tyhjent\xc3\xa4neet haudan arvoesineist\xc3\xa4 ilmeisesti jo vuosisatoja ennen kuin Schiaparelli l\xc3\xb6ysi sen uudelleen. My\xc3\xb6s sarkofagi oli poissa. Hautakammiosta l\xc3\xb6ytyi muumion osia, jotka Schiaparelli vei mukanaan Torinoon, jossa ne ovat yh\xc3\xa4.\n_START_SECTION_\nHaudan sulkeminen yleis\xc3\xb6lt\xc3\xa4\n_START_PARAGRAPH_\nHauta jouduttiin sulkemaan vuonna 1950 yleis\xc3\xb6n sille tuottaman vaaran vuoksi. Vierailijoiden hengityksen hautaan tuoma kosteus ja suoranainen ilkivalta alkoivat uhata hauraita maalauksia. Vuonna 1986 Egyptin muinaismuistovirasto ja Getty Center k\xc3\xa4ynnistiv\xc3\xa4t haudan restauraatiohankkeen, joka valmistui huhtikuussa 1992. Viranomaisten tuolloin tekem\xc3\xa4n p\xc3\xa4\xc3\xa4t\xc3\xb6ksen mukaisesti yleis\xc3\xb6n p\xc3\xa4\xc3\xa4sy\xc3\xa4 hautaan on yh\xc3\xa4 tiukasti rajoitettu."